OBH 2028/2000.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	A panaszos beadványában azt sérelmezi, hogy a korábbi lakóhelye szerint illetékes Budapest, III. kerületi Önkormányzat temetési és átmeneti segély, valamint közgyógyellátási igazolvány igényeire megszüntető határozatot hozott. Továbbá kifogásolja a panaszos, hogy rokkantsági nyugdíját nem emelték fel, miután elérte az öregségi nyugdíjkorhatárt. A panaszos családi és szociális körülményei miatt elkeseredett és segítséget vár.

Érintett alkotmányos jogok:
•	Szociális biztonsághoz való jog  (Alkotmány 70/E. §)
•	Tisztességes eljáráshoz való jog (Alkotmány 2. §)

Alkalmazott jogszabályok:
•	Államigazgatási eljárás általános szabályairól szóló 1957. évi IV. tv. (Áe.)
•	A társadalombiztosítási nyugellátásról szóló 1997. évi LXXXI. tv. (Nyt.)
•	A szociális igazgatásról és szociális ellátásokról szóló 1993. évi III. tv. (Szt.)

Megállapított tényállás:
	A panasz alapján felmerült a szociális biztonsághoz, valamint a tisztességes eljáráshoz való alkotmányos jog sérelmének gyanúja, ezért vizsgálatot indítottam.
A vizsgálat során megkerestem a Nyugdíjfolyósító Igazgatóságot, Budapest III. kerület Polgármesteri Hivatalát, illetve vizsgálatra kértem fel Budapest Főváros Közigazgatási Hivatal vezetőjét.
A vizsgálat során a következőket állapítottam meg.
1.) Az 1944. július 27-én született panaszos 1994. január 1-től rokkantsági nyugdíjas. A jelenleg és a korábban hatályos társadalombiztosítási nyugellátásról szóló törvény alapján az öregségi nyugdíjkorhatár betöltését követően nem állapítható meg az ellátás, hanem a korábban megállapított és az éves emelésekkel felemelt rokkantsági nyugdíjat kell tovább folyósítani. A panaszos 782-42743-8 törzsszámon folyósított nyugdíját kérelmére, méltányossági alapon, nehéz szociális körülményeire tekintettel a nyugdíjbiztosító 2000. április 1-jétől havi 1500 Ft-tal felemelte. A panaszos 2000. szeptember 15-én kísérőlevéllel, címváltozás bejelentést küldött a Nyugdíjfolyósító Igazgatóságnak, mely szerint az eddigi cím X, új cím: Y. A nyugdíj folyósítása azonban lakossági folyószámlára történik a szintén megküldött nyilatkozat alapján.
2.)  A rendelkezésre álló adatok szerint a panaszos fiával 1999. március 9-ig lakott a Budapest….. Ezt követően pedig ugyanezen házszám fsz. 9. szám alatt, mert korábbi lakását értékesítette. Édesanyját több hónapon át, 1999. szeptember 19-én bekövetkezett haláláig annak lakásán, Budapest …..sz. alatt ápolta. 1999. szeptember 25-én a panaszos fia is elhunyt. A panaszos a tragikus események miatti anyagi terhei enyhítése érdekében átmeneti segély és temetési segély kérelmet nyújtott be a Budapest III. kerületi Polgármesteri Hivatalhoz (érkeztetési dátum 1999. október 11.). A kérelmek elbírálására a polgármester IV-17140/1999. számon 1999. november 9-én és 17139/1999. számon 1999. november 23-án megszüntető határozatot hozott. A Budapest Főváros Közigazgatási Hivatala hivatalvezetője vizsgálata szerint a fenti határozatok jogszerűsége nem vitatható. "A hatóság ugyanis nevezettnek a kérelmén feltüntetett tartózkodási címére tekintettel, a társhatóságtól a jogosultság feltételei vizsgálata céljából környezettanulmány elkészítését kérte, amely nem járt sikerrel", mert az adott címen nem tartózkodott.
3.)  "A hatóság a közgyógyellátási igazolvány kiadása iránti kérelmére is - a 2000. február 15-én kelt, IV-4150/2000. számon - megszüntető határozatot hozott, mert abból a tényállásból indult ki, hogy" a panaszosnak állandó bejelentett lakcíme az 1999. október 26-án kelt, III-12256/3/99. számú határozatával fiktívvé lett nyilvánítva". 
A közigazgatási hivatalvezetőnek a "fiktivitással kapcsolatban felügyeleti intézkedés kezdeményezésére az Áe. 71. § (2) bekezdése értelmében nincs törvényes lehetősége, mert a határozat jogerőre emelkedésétől számítva már egy év eltelt".
A panaszos a kért támogatások miatt az 1999. december 13-án kelt levelével Budapest III. kerület polgármesteréhez fordult segítségért. Válaszként a szociális ügyekért felelős alpolgármester 2000. január 4-én a panaszos által megjelölt tartózkodási címére küldött megkeresésre, melynek célja az ellentmondásos tényállás tisztázása és a hiányzó adatok pótlása volt, eredménytelen maradt.
Budapest Főváros Közigazgatási Hivatala hivatalvezetőjének vizsgálata megállapította, hogy a hatóság közgyógyellátási igazolvány kiadása iránti kérelem ügyében 2000. február 15-én hozott megszüntető határozatával jogszabálysértést követett el, mert figyelmen kívül hagyta az Áe. 6. § (1) és a 7. § (2) bekezdésben foglaltakat. Az illetékesség megállapítása céljából nem kereste meg a kérelmező tartózkodási helye szerinti közigazgatási szervet. 
A tisztességes eljáráshoz (az államigazgatási eljárás alapelveinek is megfelelően), valamint a szociális biztonsághoz való jog érvényesülése érdekében is az lett volna a jogszerű eljárás, ha a panaszost más bejelentett lakcím hiányában a 1183 Budapest, …. szám alatt tartózkodónak tekinti. Az alkotmányos jogsérelem megszüntetése érdekében Budapest Főváros Közigazgatási Hivatala hivatalvezetője Budapest III. kerület Óbuda-Békásmegyer Önkormányzat polgármesterét új eljárás lefolytatására hívta fel.

A vizsgálat eredményeként megállapítom, hogy a tisztességes eljáráshoz, valamint a szociális biztonsághoz való alkotmányos jogokkal összefüggésben nem okozott visszásságot
- a nyugdíjbiztosító, amikor a panaszos rokkantsági nyugdíja összegét az öregségi korhatár betöltésére tekintettel nem emelte fel, azonban méltányossági alapon havi 1500 Ft nyugdíjemelésben részesítette, 
- a Budapest III. kerületi Önkormányzat polgármestere, hogy a panaszos átmeneti és temetési segély kérelmére megszüntető határozatot hozott, mert a jogosultság feltételei megállapításában nem működött közre, illetve a közölt lakcímén (tartózkodási címén) nem tartózkodott, nem volt elérhető.

Az Alkotmány 70/E. §-ában biztosított szociális biztonsággal és az Alkotmány 2. §-ában deklarált jogállamiságból fakadó tisztességes eljáráshoz való jogokkal összefüggésben visszásságot okozott a Budapest III. kerület Óbuda-Békásmegyer polgármestere, amikor a panaszos közgyógyellátási igazolvány kérelmére megszüntető határozatot hozott, és nem kereste meg az igénylő tartózkodási helye szerint illetékes Budapest VIII. kerületi Polgármesteri Hivatalt a jogosultsági feltételek megállapítása céljából.
A feltárt alkotmányos jogsérelem orvoslása érdekében a Budapest Főváros Közigazgatási Hivatala vezetője a Budapest III. kerület Óbuda-Békásmegyer Önkormányzata polgármesterét új eljárás lefolytatására hívta fel.
A fenti intézkedést megfelelőnek tartom, a vizsgálatot lezártnak tekintem.

Budapest, 2001. április 25.

Gönczöl Katalin